
szindekán-4 és a Rac1 GTP-áz aktivitás szerepe humán rabdomioszarkómában

Kulcsszavak: Rabdomioszarkóma; szindekán-4; Rac1; trastuzumab;
Bevezetés: A rabdomioszarkóma (RMS) a leggyakoribb szarkóma gyermek- és fiatalkorban, jellemzője az izomsejtek differenciálódásának zavara. Két csoportot különíthetünk el, a PAX3/PAX7-FOXO1 fúziós fehérjét tartalmazó fúzió pozitív RMS (FPRMS), és a pontmutációkat tartalmazó fúzió negatív RMS (FNRMS) heterogén csoportját. Korábban kimutattuk a szindekán-4 (SDC4) transzmembrán proteoglikán génamplifikációját és megnövekedett mRNS-expresszióját FNRMS-ben. Ismert, hogy a SDC4 hiánya a Rac1 GTP-áz aktivitását fokozza, továbbá a SDC4 Ser179 foszforilációja is modulálja a Rac1 aktivációját. A Rac1 kulcsszerepet tölt be az aktinváz átrendeződésében és a miogenezisben, és kimutaták a SDC4 különböző tumorok progressziójában betöltött jelentőségét. Célunk volt a SDC4 szerepének meghatározása FNRMS-ában, illetve a Rac1 aktivitásmintázat vizsgálata különböző sejtvonalakban.
Módszerek: Kísérleteinkhez RMS sejteket, proliferáló C2C12 mioblasztokat, illetve öt napig differenciáltatott C2C12 miotubulusokat használtunk. Megvizsgáltuk a Rac1-GTP szinteket Rac1-aktivációs esszével, illetve a SDC4 és foszfo-SDC4 expresszió változását western blottal. Az RMS sejteket a SDC4 expressziót ismerten befolyásoló trastuzumabbal (20 [image: ]g/ml) kezeltük.
Eredmények: A differenciált miotubulusokban a mioblasztokhoz képest csökkent SDC4 expresszió kíséretében megemelkedett az aktív Rac1-GTP szintje, viszont az RMS sejtekben megfigyelt magas Rac1 aktivitás magas SDC4 expresszióval társult. A foszfo-SDC4/SDC4 hányados szignifikánsan kisebbnek bizonyult az RMS sejtekben (C2C12 vs. RMS: 2,078 ± 0,73 vs. 0,152 ± 0,13 önkényes egység). Az RMS sejtek a differenciált izomsejtekkel ellentétben magas SDC4 expressziójúak, melyet a trastuzumab kezelés csökkentetett.
Megbeszélés: Eredményeink alapján az RMS sejtek megemelkedett Rac1 aktivitásának hátterében a SDC4 csökkent foszforilációja állhat, amely ismerten növeli a Rac1-GTP-t. Mivel a SDC4 az RMS tumorgenezisben potenciális szereppel bír, így a trastuzumab-mediált SDC4 expressziócsökkenés következményeinek további vizsgálata jelentőséggel bír.

